《花枝独鹊》
明代·陈于陛

天上成桥罢，人间化印迟。一从栖上苑，那复向南枝。

拂羽琼花落，穿林宝树垂。夜飞绕明月，朝语噪晴曦。

表瑞巢堪咏，怀仁鷇可窥。皇家时有喜，先报九重知。

作者简介：（1545—1596）明四川南充人，字元忠，号元垒，陈以勤子。隆庆二年进士。授编修。为日讲官历詹事、吏部侍郎，与诸臣请立太子，虽未得允，而三王并封中止。万历二十一年秋，擢礼部尚书，领詹事府事。寻以东阁大学士，入参机务。二十三年，言官同时落籍者二十余人，于陛上疏力救。改文渊阁。在直庐常以帝拒谏为忧。卒谥文宪。少从父习国家故实，为史官，益究经世学，尝参与预修世、穆两朝实录，并以副总裁编辑国史。有《万卷楼稿》。